বিধানসভা নির্বাচনে ফের নন্দীগ্রামকে প্রচারে রাখতে চান তৃণমূলনেত্রী মমতা বন্দ্যোপাধ্যায়। 
বিগত কয়েকবছরে মূলত নন্দীগ্রামের মাটিতেই সীমাবদ্ধ ছিল তৃণমূলের ‘শহিদ দিবস’ পালন কর্মসূচি। কিন্তু ভোটের আগে ‘শহিদ দিবস’ উপলক্ষে রাজ্যব্যাপী কর্মসূচি নিলেন মমতা। ঘোষণা করলেন, ওই কর্মসূচিতে তিনি নিজে পথে নামবেন। নির্বাচনী প্রচারে ওই সময় শিলিগুড়িতে কর্মসূচি থাকায় সেখানেই মিছিল করবেন তৃণমূলনেত্রী।
বিধানসভা নির্বাচনে দলের ইস্তাহার প্রকাশ করে শুক্রবার সিঙ্গুর এবং নন্দীগ্রামেই ফিরে গেলেন মমতা। ১৩৮ পাতার ইস্তাহারের প্রতি ছত্রে সরকারের ‘সাফল্য’ বর্ণনা করেও নির্বাচনের মুখে পুরনো ‘অস্ত্রে’ই ভরসা রাখতে হল তাঁকে। নন্দীগ্রামে পুলিশের গুলি চালানোর ঘটনা স্মরণ করে এ বছর ১৪ মার্চ রাজ্যের সব ব্লকে কর্মসূচি ঘোষণা করেছেন তিনি। ‘শহিদ দিবস’ উপলক্ষে ওই দিন রাজ্যের সর্বত্র মিছিল করতে বলেছেন দলের কর্মীদের। মমতা বলেন, ‘‘আমরা অনেক অত্যাচার দেখেছি। ১৪ মার্চ নন্দীগ্রামের ঘটনার কথা মনে করে দলের কর্মীরা কর্মসূচি পালন করবেন। আমি শিলিগুড়ির মাটিগাড়ায় থাকব। ওখানে মিছিল করব।’’ দলের শীর্ষনেতাদেরও বিভিন্ন এলাকায় এই কর্মসূচিতে অংশ নিতে বলেছেন মমতা। দলনেত্রীর এই কর্মসূচিতে অবশ্য কিছুটা বিস্মিত তৃণমূল নেতাদের একাংশ। দীর্ঘদিন পর এই কর্মসূচিতে জোর দেওয়ায় সমালোচনার আশঙ্কা করছেন তাঁরাও। 
২০০৭ সালের ১৪ মার্চ নন্দীগ্রামে পুলিশের গুলি চালানোর প্রতিবাদে প্রতি বছর ওইদিনটি ‘শহিদ দিবস’ হিসাবে পালন করে তৃণমূল। তবে বেশ কয়েকবছর ধরেই দলের ওই কর্মসূচি পালিত হচ্ছে মূলত নন্দীগ্রামের মাটিতেই। জমি আন্দোলনের অন্যতম নেতা শুভেন্দু অধিকারী এবং তাঁর অনুগামীদের ওই কর্মসূচি ছাড়া রাজ্যের অন্য কোথাও তা বিশেষ দেখা যায়নি। শুধু তাই নয়, নন্দীগ্রামের এই কর্মসূচিতেও রাজ্যস্তরের নেতাদের অনুপস্থিতি নিয়ে বিভিন্ন সময় প্রশ্ন উঠেছে দলের অন্দরেই। ফের একবার বিধানসভা নির্বাচনের মুখোমুখি দাঁড়িয়ে নন্দীগ্রামেই ‘নজর’ দিয়েছেন মমতা। 
মমতার ক্ষমতার পথ প্রশস্ত হয়েছে সিঙ্গুরের জমি আন্দোলনের মধ্যে দিয়েও। সেই সিঙ্গুরে শিল্প না-হওয়ার ক্ষতেও ইস্তাহার প্রকাশের সময় প্রলেপ দিয়েছেন তিনি। তৃণমূল ক্ষমতায় আসার পরেও জমি সমস্যার সমাধান না হওয়ায় হতাশা তৈরি হয়েছে সিঙ্গুরে। মমতা এদিন বলেন, ‘‘ক্ষমতায় আসার পর আমরা আইন করে দিয়েছিলাম। কিন্তু কেউ কেউ আদালতে যাওয়ায় তা আটকে রয়েছে। এখনও বিশ্বাস করি, সিঙ্গুরের মানুষ জমি ফেরত পাবেন।’’  
সিঙ্গুরে মাস্টারমশাইকে গুরুত্ব। বেচারামকে ধমক
মন্ত্রী বেচারাম মান্নাকে ভর্ৎসনা করলেন মুখ্যমন্ত্রী তথা তৃণমূলনেত্রী মমতা বন্দ্যোপাধ্যায়। শুক্রবার কালীঘাটে দলীয় বৈঠকে একই সঙ্গে তৃণমূলনেত্রীর তোপের মুখে পড়েন আরামবাগের সাংসদ অপরূপা পোদ্দারও। বৈঠকে দলের সাংসদ-নেতাদের প্রচারসূচি স্থির করে দিয়েছেন মমতা। জানিয়ে দিয়েছেন, ওই কর্মসূচি সমন্বয়ের দায়িত্বে থাকবেন দলের সর্বভারতীয় সাধারণ সম্পাদক সুব্রত বক্সি এবং দুই সাংসদ অভিষেক বন্দ্যোপাধ্যায়, ডেরেক ও’ ব্রায়েন।
তৃণমূল সূত্রের খবর, এদিনের বৈঠকে বেচারামকে কার্যত চূড়ান্ত হুঁশিয়ারি দিয়েছেন মমতা। সিঙ্গুরের দলীয় প্রার্থী তথা বিদায়ী সরকারের মন্ত্রী রবীন্দ্রনাথ ভট্টাচার্যের সঙ্গে ‘দুর্ব্যবহারে’র অভিযোগেই বেচারামকে তোপের মুখে পড়তে হয়েছে। সূত্রের খবর, নির্বাচনে রবীন্দ্রনাথের সঙ্গে অসহযোগিতার অভিযোগ রয়েছে বেচারামের বিরুদ্ধে। সেই প্রসঙ্গেই ভরা বৈঠকে বেচারামকে সতর্ক করে মমতা জানিয়ে দিয়েছেন, এই ধরনের কাজকর্ম তৃণমূলের সংস্কৃতি নয়। তিনি এসব বরদাস্ত করবেন না। দলের নেতারা ওই ধমকের পিছনে ‘সিঙ্গুর-অস্বস্তি’ই দেখছেন। তাঁদের ব্যাখ্যা— নেত্রী বিলক্ষণ জানেন, সিঙ্গুরকে ‘শান্ত’ রাখতে পারেন সেখানকার ‘মাস্টারমশাই’ রবীন্দ্রনাথ। ফলে তাঁকে অসুবিধায় ফেলা এখন নির্বুদ্ধিতার কাজ হবে! সাংসদ অপরূপাকেও নির্বাচনের মুখে এলাকার প্রার্থী ও দলের নেতাদের সঙ্গে ‘বোঝাপড়া’ করে কাজ করতে বলেছেন মমতা।
তাঁর প্রচারসূচি বলছে, উত্তরবঙ্গে নির্বাচনী প্রচারে বাড়তি গুরুত্ব দিচ্ছেন মমতা। শিলিগুড়ি-জলপাইগুড়িতে একগুচ্ছ কর্মসূচি নিয়ে সোমবার রওনা হচ্ছেন তিনি। মালদহ এবং মুর্শিদাবাদে ইতিমধ্যেই তিনি তিনটি বড় কর্মসূচি সেরে ফেলেছেন। দলের একাংশের ধারণা, উত্তরবঙ্গে জোটের ‘প্রভাব’ আঁচ করেই প্রচারসূচি সাজিয়েছেন মমতা। কংগ্রেস-সিপিএমের বোঝাপড়া শুরু শিলিগুড়িতে। সেখান থেকেই গোটা রাজ্যে ‘শিলিগুড়ি মডেল’ চালুর কথা ভেবেছে দু’দল। ১৪ থেকে ১৬ মার্চ সেই শিলিগুড়িতে থেকেই সংলগ্ন মাটিগাড়া-নকশালবাড়িতে সভা করবেন মমতা। তারপর যাবেন কালচিনি, মাদারিহাট এবং কুমারগ্রামে। ১৮ তারিখ মমতা রাজগঞ্জ, ডাবগ্রাম এবং ফুলবাড়িতে সভা করবেন। সেদিনই কলকাতায় ফেরা তাঁর।
দলের সাংসদদের কাকে কোন জেলায় প্রচারে যেতে হবে, এদিনের বৈঠকে তা-ও স্থির করে দিয়েছেন মমতা। ওই প্রচারসূচি সমন্বয়ের দায়িত্বে এবার রাখা হয়েছে অভিষেককেও। দলের ভোটপ্রার্থী নেতাদের মধ্যে পার্থ চট্টোপাধ্যায়, শোভনদেব চট্টোপাধ্যায়, সুব্রত মুখোপাধ্যায়, ফিরহাদ হাকিম এবং অরূপ বিশ্বাসের মতো ‘হেভিওয়েট’দের অন্য জেলায় প্রচারে পাঠাবেন মমতা।
এদিন টলিউডের লোকজনের সঙ্গেও আলোচনায় বসেন মমতা। সেখানে ছিলেন প্রযোজক শ্রীকান্ত মোহতা এবং পরিচালক রাজ চক্রবর্তী। যাঁরা মমতাকে নিয়ে একটি বিজ্ঞাপনী ছবি বানিয়েছেন।